钦定古今图书集成/明伦汇编/氏族典/第116卷 > 《王圻续文献通考》 > 甄婆儿
## 钦定古今图书集成/明伦汇编/氏族典/第116卷 > 《王圻续文献通考》 > 甄婆儿

按《宋史李璘传》：雍熙中，有京兆鄠县民甄婆儿母刘，
与同里人董知政忿竞，知政击杀刘氏。婆儿始十岁，
妹方襁褓，托邻人张氏乳养。婆儿避仇，徙居赦村。后
数年，稍长大，念母为知政所杀，又念其妹寄张氏，与
兄课儿同诣张氏求见妹，张氏拒之不得见婆儿愤
怒悲泣，谓兄曰：“我母为人所杀，妹流寄他姓，大仇不
报，何用生为！”时方寒食，具酒殽诣母坟恸哭，归取条桑斧置袖中，往见知政。知政方与小儿戏，婆儿出其
后，以斧斫其脑杀之。有司以其事上请，太宗嘉其能
复母仇，特贷焉。